Diari Oficial de la Generalitat Valenciana


Sumari del DOGV 3620, del 08-11-1999 (1999/9370)

ACORD de 3 de novembre de 1999, del Govern Valencià, de presa de mesures cautelars de protecció a les zones humides delimitades en el Projecte de Catàleg de Zones Humides de la Comunitat Valenciana.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3620

Data del DOGV
:   08-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9370


Data del document
:   03-11-1999

Organisme emissor
:   Conselleria de Medi Ambient

Tipus de document
:   Acord

Anàlisi jurídica

 Descriptors 

:   * zona humida
    * política de medi ambient
    * catàleg
    * protecció del medi ambient
    * zona protegida

ACORD de 3 de novembre de 1999, del Govern Valencià, de presa de mesures cautelars de protecció a les zones humides delimitades en el Projecte de Catàleg de Zones Humides de la Comunitat Valenciana. [1999/M9370]
  
El Govern Valencià, en la reunió del día 3 de novembre de 1999, adoptà l'acord següent:
  
A la Comunitat Valenciana les zones humides tenen una importància especial tant per l'abundància com per l'interés de les biocenosis que contenen.
  
La Conselleria de Medi Ambient està tramitant, de conformitat amb el que es disposa en l'article 15 de la Llei 11/1994, de 27 de desembre, d'Espais Naturals Protegits de la Comunitat Valenciana, el projecte de decret d'aprovació del Catàleg de Zones Humides de la Comunitat Valenciana. El nombre, l'extensió i la diversitat de les zones que s'han d'incloure en el catàleg, com també la gran quantitat d'al·legacions rebudes en els tràmits d'audiència a corporacions i entitats, i informació pública del projecte de catàleg, i la necessitat de valorar adequadament totes les circumstàncies i els interessos existents han produït una inevitable dilació en el temps d'aquesta tramitació.
  
Els greus impactes ambientals que sofreixen algunes d'aquestes zones fan necessari que, mentre no s'arribe a una decisió definitiva, es prenguen, de forma cautelar, determinades mesures que garantisquen la integritat de les zones que es vol protegir.
  
Amb això es dóna compliment al mandat constitucional als poders públics de protecció dels recursos naturals, que es recull en l'article 45 de la Constitució Espanyola i que ha sigut articulat com a protecció preventiva tant en la Llei 4/1989, de 27 de març, de Conservació dels Espais Naturals i de la Flora i Fauna Silvestres, com en la Llei 11/1994, de 27 de desembre, d'Espais Naturals Protegits de la Comunitat Valenciana.
  
L'article 72 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estableix la possibilitat d'establiment, per part de l'òrgan administratiu competent per a resoldre un expedient administratiu, de mesures provisionals per tal d'assegurar l'eficàcia de la resolució que es prenga.
  
En virtut de les consideracions anteriors, a proposta del conseller de Medi Ambient, el Govern Valencià
  
ACORDA
  
Amb la finalitat de garantir l'eficàcia de l'aprovació del Catàleg de Zones Humides de la Comunitat Valenciana, i mentre es tramita l'expedient d'aprovació d'aquest catàleg, s'estableixen les mesures cautelars següents:
  
Primera
  
La tramitació de qualsevol instrument de planejament, programa per al desenvolupament d'actuacions aïllades o integrades, llicències i autoritzacions que puguen afectar les zones humides delimitades en el projecte de catàleg en tramitació necessitaran l'informe favorable previ de la Conselleria de Medi Ambient.
  
Segona
  
En les conques de les zones humides delimitades en el catàleg en tramitació s'han d'evitar els abocaments que puguen ser perjudicials per a l'ecosistema de la zona.
  
Tercera
  
Les autoritzacions d'actuacions hidrològiques, en l'àmbit de les competències autonòmiques que puguen afectar les zones humides delimitades en el projecte de catàleg en tramitació, necessitaran igualment l'informe favorable previ de la Conselleria de Medi Ambient.
  
València, 3 de novembre de 1999
  
El conseller secretari del Govern Valencià en funcions,